ฝากเงินแบงก์เล็กดอกสูง
ชวนลูกค้าเลือกฝากเงินธนาคารเล็กดอกเบี้ยสูง
24 ก.ย. 2552

ชวนลูกค้าเลือกฝากเงินธนาคารเล็กดอกเบี้ยสูง
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส ธนาคารแลนด์ แอนด์ เฮ้าส์ เพื่อรายย่อย เปิดเผยว่า ธนาคารได้ออกเงินฝาก “สเตปอัพ สเปเชียล เซฟวิ่ง” เป็นเงินฝากออมทรัพย์พิเศษระยะเวลา 18 เดือน ดอกเบี้ยเป็นขั้นบันไดเพิ่มขึ้นทุกๆ 6 เดือน โดย 6 เดือนแรก เดือนก.ย. 2552-มี.ค. 2553 ดอกเบี้ย 1.3% จากนั้น 6 เดือนต่อไปดอกเบี้ย 1.65% และ 6 เดือนสุดท้ายดอกเบี้ย 2% เฉลี่ยลูกค้าจะได้รับดอกเบี้ย 1.65%
น.ส.จุฑามาศ กล่าวว่า ลูกค้าสามารถถอนเงินได้ไม่เกินเดือนละ 3 ครั้ง ต้องฝากเงินขั้นต่ำ 5 หมื่นบาทขึ้นไป แต่ไม่เกิน 10 ล้านบาท โดยจะเปิดรับฝากจนถึงวันที่ 16 พ.ย.นี้ แต่หากเงินฝากเข้ามาถึง 1,000 ล้านบาทตามเป้าหมาย ก็อาจปิดรับฝากก่อนกำหนด
“เราอยากเพิ่มทางเลือกให้ลูกค้าช่วงดอกเบี้ยต่ำ ไม่ว่าจะเป็นลูกค้าที่เคยใช้บริการกับธนาคารมาแล้ว หรือยังไม่เคยใช้บริการเราเลย เพราะจะเห็นการแข่งขันดอกเบี้ยเงินฝากอีกระยะเพื่อรอหากสถานการณ์เศรษฐกิจดีขึ้น ถึงจะเห็นดอกเบี้ยเงินฝากในระบบปรับขึ้นแน่ โดยในช่วง 3 เดือนจากนี้มีโอกาสที่ธนาคารจะออกผลิตภัณฑ์เงินฝากดอกเบี้ยสูงอีก” น.ส.จุฑามาศ กล่าว
น.ส.จุฑามาศ กล่าวว่า ในช่วงที่ลูกค้ารอทิศทางเงินฝากปรับขึ้น จะเห็นเงินฝากพิเศษออกมามาก เพราะระยะเวลาไม่ยาว หรือสั้นเกินไป ผู้ฝากสามารถเปลี่ยนแปลงการลงทุนได้ทัน โดยในช่วง 3 เดือนจากนี้มีโอกาสที่ธนาคารจะออก ผลิตภัณฑ์เงินฝากดอกเบี้ยสูงอีก
อย่างไรก็ดี ก็ยังมีความเป็นไปได้เช่นกันที่จะเห็นธนาคารพาณิชย์ในระบบปรับลดดอกเบี้ยเงินฝาก โดยเฉพาะธนาคารขนาดใหญ่ เพราะไม่ต้องการแบกรับต้นทุนดอกเบี้ยสูงในสภาวะที่เงินกู้ปล่อยยาก 
นอกจากนี้ ธนาคารก็ได้ปรับขึ้นดอกเบี้ยเงินฝากประจำวงเงินน้อยกว่า 1 ล้านบาท ระยะเวลา 8 เดือน จาก 1.4% เป็น 1.45% ระยะเวลา 9 และ 11 เดือน จาก 1.4% เป็น 1.5% และระยะเวลา 12 เดือน จาก 1.5% เป็น 1.55%
ด้านธนาคารไทยเครดิต เพื่อรายย่อย แจ้งว่า ธนาคารได้ปรับขึ้นดอกเบี้ยเงินฝากประจำ 6, 8 และ 9 เดือน จาก 1.15% เป็น 1.25% เวลา 12 เดือน จาก 1.25% เป็น 1.5% ระยะเวลา 18 เดือน วงเงินน้อยกว่า 2 ล้านบาท จาก 1.5% เป็น 1.75% วงเงินมากกว่า 2 ล้านบาท จาก 1.75% เป็น 2% ส่วนระยะเวลา 24 เดือน วงเงินน้อยกว่า 2 ล้านบาท จาก 1.75% เป็น 2% และวงเงินมากกว่า 2 ล้านบาท จาก 2% เป็น 2.25% และระยะเวลา 36 เดือน วงเงินน้อยกว่า 2 ล้านบาท จาก 2% เป็น 2.25% และวงเงินมากกว่า 2 ล้านบาท จาก 2.25% เป็น 2.5%